তালাল আসাদের আরও একটি যুক্তি যুৎসই হইয়াছে। তিনি বলিতেছেন সন্ত্রাসবাদের কেচো খুড়িতে গিয়া সভ্যতার সাপ বাহির হইয়া আসিতেছে। ২০০১ সালের অনেক আগে হইতেই আধা ইংরেজ আধা মার্কিন প্রাচ্য বিশারদ বার্নার্ড লুইস প্রমুখ পণ্ডিত ‘সভ্যতার সহিত সভ্যতার সংঘর্ষ’ প্রভৃতি আওয়াজ তুলিয়াছিলেন। স্যার বিদিয়াধর সূরযপ্রসাদ নাইপলের মতো জনপ্রিয় লেখক আর সামুয়েল হান্টিংটন প্রমুখ প্রচারক তাহাই বাজারে ছাড়িয়া জোর লাভবান হইয়াছেন। আসাদ দেখাইতেছেন – ‘সন্ত্রাসবাদের বিরুদ্ধে যুদ্ধ’ মানে ‘সভ্যতার সহিত সভ্যতার সংঘর্ষ’ নহে, ইহা প্রকৃত প্রস্তাবে অসভ্যতার বিরুদ্ধে সভ্যতার যুদ্ধ মাত্র। উনিশ শতকের ঔপনিবেশিক যুদ্ধেও একই যুক্তিই দেখান হইত।